text: Laugesen vender tilbage til KIF Vejen
  02 december 2011 kl. 16.05
  To gange tidligere har han stået i spidsen for KIFs bedste damehold i håndbold. Efter en uge uden cheftræner har KIF Vejen i dag præsenteret Jan Laugesen som ny træner.
  - "Lauge" var vores første emne fra begyndelsen, da det stod klart at vi skulle finde en ny cheftræner, siger direktør i KIF Vejen, Arne Buch. "Lauge" indeholder den kultur, der er vigtigt at få ført til holdet, hvis projekt KIF Vejen skal fortsætte udviklingen gennem de næste år.
  
  Manden bag oprykning
  Jan Laugesen var om nogen manden, der grundlagde oprykningen i 1998. Siden han sidst var i KIF har han bl.a. været assistenttræner i Viborg og cheftræner i Sønderjyske.
  - Jeg blev meget glad, da jeg blev kontaktet om cheftræner-jobbet i KIF Vejen, siger Jan Laugesen. Jeg var vel egentlig ligeved at sige ja, inden jeg havde vendt det med familien og med min
  arbejdsplads. Heldigvis var begge parter indstillet på at bakke dette projekt op, så nu glæder jeg mig bare til at sætte arbejdet i gang.
  Aftalen er i første omgang gældende indtil sæsonens afslutning.
  